b'\n_START_ARTICLE_\nStian Berger R\xc3\xb8sland\n_START_SECTION_\nFamiliebakgrunn og yrkesliv\n_START_PARAGRAPH_\nHan er gift med advokat og tidligere EU- og E\xc3\x98S-minister Marit Berger R\xc3\xb8sland. Paret har to barn sammen._NEWLINE_R\xc3\xb8sland er utdannet jurist fra Universitetet i Oslo, og er advokat og partner i Advokatfirmaet Selmer DA. Han er tilknyttet firmaets eiendomsavdeling, og arbeider prim\xc3\xa6rt med eiendomstransaksjoner og utviklingsprosjekter.\n_START_SECTION_\nPolitisk arbeid\n_START_PARAGRAPH_\nR\xc3\xb8sland ble politisk engasjert i ungdomstiden gjennom Unge H\xc3\xb8yre. Han var leder i Oslo Unge H\xc3\xb8yre 1996\xe2\x80\x931998 og medlem av Unge H\xc3\xb8yres sentralstyre 1998\xe2\x80\x932002. R\xc3\xb8sland ble k\xc3\xa5ret til et av Norges st\xc3\xb8rste ledertalenter i 2009._NEWLINE_R\xc3\xb8sland ble fast medlem av Oslo bystyre i 1999. Som det yngste medlemmet av H\xc3\xb8yres bystyregruppe ble han leder for partiets kultur- og utdanningsfraksjon. Etter \xc3\xa5 ha v\xc3\xa6rt byr\xc3\xa5dssekret\xc3\xa6r for Trine Skei Grande og Kjell Veiv\xc3\xa5g, var R\xc3\xb8sland byr\xc3\xa5dssekret\xc3\xa6r for byr\xc3\xa5dsleder Erling Lae 2001\xe2\x80\x932003. Tilbake i bystyret etter kommunevalget i 2003, ble R\xc3\xb8sland heltidspolitiker og nestleder i samferdsels- og milj\xc3\xb8komiteen, deretter fraksjonsleder i byutviklingskomiteen. Han var nestleder i H\xc3\xb8yres bystyregruppe 2005\xe2\x80\x932007._NEWLINE_R\xc3\xb8sland frasa seg renominasjon til bystyret i 2007, men ble etter et kort opphold utenfor politikk, utnevnt til finansbyr\xc3\xa5d i Erling Laes byr\xc3\xa5d i desember samme \xc3\xa5r. Lae varslet sin avgang som byr\xc3\xa5dsleder den 23. september 2009, og viste til R\xc3\xb8sland som sin foretrukne etterf\xc3\xb8lger. Etter \xc3\xa5 ha formelt blitt nominert av Oslo H\xc3\xb8yre, tiltr\xc3\xa5dte R\xc3\xb8sland som byr\xc3\xa5dsleder for et byr\xc3\xa5d av H\xc3\xb8yre og Fremskrittspartiet den 29. september 2009. Etter at H\xc3\xb8yre vant valget i 2011, ledet R\xc3\xb8sland et byr\xc3\xa5d av H\xc3\xb8yre, Venstre og Kristelig Folkeparti. R\xc3\xb8sland ledet storbynettverket i KS, og satt i H\xc3\xb8yres sentralstyre i perioden 2014-2016. _NEWLINE_De borgerlige partiene mistet flertallet i Oslo bystyre ved kommunevalget i 2015, og R\xc3\xb8sland av som byr\xc3\xa5dsleder i Oslo. Han tok plass i det nyvalgte bystyret som menig medlem. Etter s\xc3\xb8knad i juni 2016, ble R\xc3\xb8sland fritatt som medlem av Oslo bystyre for resten av bystyreperioden. Han har ikke lenger noen partipolitiske eller folkevalgte verv utover, som tidligere byr\xc3\xa5dsleder for H\xc3\xb8yre, \xc3\xa5 v\xc3\xa6re livsvarig medlem av Oslo H\xc3\xb8yres representantskap.'